**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2025 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ**

**ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ՎԵՐԼՈՒԾՈՒԹՅՈՒՆ**

**ԲՈՎԱՆԴԱԿՈՒԹՅՈՒՆ**

[1. Հարկաբյուջետային քաղաքականություն 7](#_Toc200959260)

[**1.1.** **Մակրոտնտեսական և հարկաբյուջետային ամփոփագիր** 7](#_Toc200959261)

[**1.1.1.** **Մակրոտնտեսական ամփոփագիր** 7](#_Toc200959262)

[**1.2.** **Մակրոտնտեսական զարգացումներ** 8](#_Toc200959263)

[**1.2.1.** **Արտաքին միջավայրի զարգացումներ** 8](#_Toc200959264)

[**1.2.2.** **ՀՀ մակրոտնտեսական զարգացումներ** 11](#_Toc200959265)

[**1.3. Հարկաբյուջետային քաղաքականության հիմնական զարգացումները** 28](#_Toc200959266)

# Հարկաբյուջետային քաղաքականություն

## **Մակրոտնտեսական և հարկաբյուջետային ամփոփագիր**

### **Մակրոտնտեսական ամփոփագիր**

1. 2025թ. առաջին եռամսյակում ՀՀ հիմնական գործընկեր երկրներում տնտեսական աճը շարունակել է մնալ դրական տիրույթում: Գործընկեր երկրներում տնտեսական զարգացումների որոշիչ գործոններից են եղել ԱՄՆ նոր վարչակազմի կողմից սահմանվող մաքսատուրքերը և դրանց հնարավոր ազդեցությունների շուրջ ձևավորված սպասումները։ Մյուս կողմից, ԱՄՆ-ում և ՌԴ-ում աճը կտրուկ դանդաղել է՝ պայմանավորված սպառողական պահանջարկի թուլացմամբ: Մինչդեռ Չինաստանում և ԵԳ-ում գրանցված տնտեսական աճը, հիմնականում, պայմանավորված է եղել սպառման աճով: Գնաճի տեմպերի թուլացմանը զուգահեռ (բացառությամբ ՌԴ-ի) կենտրոնական բանկերի կողմից իրականացվող զսպող քաղաքականության դիրքն աստիճնաբար թուլացել է:
2. 2025թ. առաջին եռամսյակում համեմատաբար թույլ պահանջարկը և առաջարկի էական աճը հանգեցրել են նավթի գների անկման, մինչդեռ պղնձի գների աճ է գրանցվել՝ մատակարարման շղթաների խաթարման և մաքսատուրքերի հետ կապված անորոշություներով: Պարենային ապրանքների միջազգային գնի աճը, հիմնականում, պայմանավորված է եղել ներմուծման պահանջարկի վերականգնման հետևանքով կաթնամթերքի, բուսական յուղերի և մսի գների աճով:
3. 2025թ. առաջին եռամսյակում ՀՀ տնտեսական ակտիվության աճի տեմպերի դանդաղումը շարունակվել է՝ իր վրա կրելով վերամշակման և վերաարտահանման նպատակով ներմուծված թանկարժեք մետաղների ներմուծման գործոնի չեզոքացման ազդեցությունները: Արդյունքում հունվար-մարտին գրանցվել է 4.1% տնտեսական ակտիվության աճ` պայմանավորված հիմնականում ծառայությունների աճով: Շինարարության, գյուղատնտեսության և առևտրի ճյուղերի աճերը ևս նպաստել են տնտեսական ակտիվությանը։ Մինչդեռ արդյունաբերությունը կտրուկ նվազել է՝ զգալիորեն հակազդելով տնտեսական ակտիվությանը:
4. 2025թ. առաջին եռամսյակում տեղի է ունեցել արտաքին դիրքի վատթարացում՝ պայմանավորված հիմնականում ապրանքների արտահանման՝ ներմուծման նկատմամբ ավելի խորը նվազմամբ: Դիրքի վատթարացմանը նպաստել է նաև դեպի ՀՀ զբոսաշրջության թվաքանակի որոշակի նվազումը: Ապրանքների արտահանումը կրճատվել է 61.8%-ով, ներմուծումը՝ 47.9%-ով, իսկ ՀՀ այցելած զբոսաշրջիկների թվաքանակը նվազել է 11.3%-ով:
5. 2025 թ. առաջին եռամսյակի ընթացքում գնաճը որոշակի արագացել է՝ մոտ լինելով ԿԲ թիրախային 3% ցուցանիշին: Առաջին եռամսյակի ընթացքում ՀՀ ԿԲ-ն շարունակել է դրամավարկային պայմանների մեղմման գործընթացը՝ իջեցնելով վերաֆինանսավորման տոկոսադրույքը 0.25 տոկոսային կետով՝ սահմանելով այն 6.75% մակարդակում:
6. Բանկային համակարգի ֆինանսական միջնորդությունը 2025թ. առաջին եռամսյակում բնութագրվում է վարկավորման՝ ավանդների նկատմամբ առաջանցիկ աճի միտումներով: Վարկերի աճի արագացմանը զուգահեռ, աճը դարձել է առավել ընդգրկուն՝ ընդգրկելով տնտեսության գրեթե բոլոր ոլորտները։ Ավանդների աճի տեմպը պահպանվել է նախորդ տարվա միջին աճերի շրջանակներում: Ավանդների տոկոսադրույքները հիմնականում տատանվում են իրենց միջին մակարդակների շուրջ, իսկ վարկերի տոկոսադրույքները առանձին դեպքերում պահանջարկի ազդեցությամբ որոշակի աճել են, մինչդեռ հիպոտեկային և սպառողական վարկերի տոկոսադրույքները շարունակել են կայուն մնալ։
7. 2025թ. առաջին եռամսյակի ընթացքում ՀՀ պետական պարտատոմսերի շուկայում ՊՊ տեղաբաշխման միջին կշռված եկամտաբերությունները նվազել են` մեծապես պայմանավորված ՀՀ ԿԲ կողմից դրամավարկային պայմանների շարունակական մեղմացման ազդեցություններով:
8. 2025թ. առաջին եռամսյակում պետական բյուջեի եկամուտների աճի տեմպը զգալիորեն արագացել է՝ կազմելով 13․8%, ինչի արդյունքում պետական բյուջեի եկամուտները կազմել են 597.4 մլրդ դրամ, իսկ հարկերը և տուրքերը՝ 566.5 մլրդ դրամ։ Տնտեսության զարգացումներին առաջանցիկ հարկային եկամուտների աճը պայմանավորված է վարչարարության թիրախայնության և արդյունավետության բարձրացմամբ, հարկման բազաների և տնտեսական ակտիվության ժամանակային խզումներով, ինչպես նաև նախորդ տարվա նույն ժամանակահատվածի համեմատաբար ցածր բազայի գործոններով։
9. 2025թ. առաջին եռամսյակում պետական բյուջեն ձևավորվել է 21․2 մլրդ դրամ հավելուրդով նախորդ տարվա նույն ժամանակահատվածի 0․9 մլրդ դրամ պակասուրդի դիմաց, ինչի արդյունքում նախորդ տարվա նույն ժամանակահատվածի հավելուրդի համեմատությամբ հարկաբյուջետային քաղաքականության ազդեցությունն ամբողջական պահանջարկի վրա գնահատվում է զսպող։ Ծրագրված չեզոք ազդակի դիմաց ընթացիկ եռամսյակում զսպող ազդակի ձևավորումը չի ենթադրում ծրագրվածի համեմատ քաղաքականության ուղղության փոփոխություն, և հարկային քաղաքականության ու վարչարարության համար սահմանված նպատակադրումների շրջանակում է։
10. **Մակրոտնտեսական զարգացումներ**
    * 1. **Արտաքին միջավայրի զարգացումներ**

***Տնտեսական զարգացումներ:*** 2025թ. առաջին եռամսյակում ՀՀ հիմնական գործընկեր երկրներում տնտեսական աճը շարունակել է մնալ դրական տիրույթում, սակայն ԱՄՆ-ում և ՌԴ-ում աճը կտրուկ դանդաղել է՝ ի համեմատ նախորդ եռամսյակների՝ պայմանավորված սպառողական պահանջարկի թուլացմամբ: Չինաստանում և ԵԳ-ում գրանցված տնտեսական աճը հիմնականում պայմանավորված է եղել սպառման աճով: Գործընկեր երկրներում տնտեսական զարգացումների մյուս որոշիչ գործոններն են եղել ԱՄՆ նոր վարչակազմի կողմից սահմանվող մաքսատուրքերը և դրանց հնարավոր ազդեցությունների շուրջ ձևավորված սպասումները։ 2025թ. առաջին եռամսյակում ԱՄՆ տնտեսությունը նախորդ տարվա համապատասխան ժամանակահատվածի նկատմամբ գրանցել է 2% աճ[[1]](#footnote-1)՝ նվազելով նախորդ եռամսյակի նկատմամբ: Աճի դանդաղումը պայմանավորված է եղել սպառման աճի դանդաղմամբ, նոր վարչակազմի կողմից սահմանվող մաքատուրքերի հնարավոր բարձրացումների պայմաններում ներմուծման 13.4% աճով՝ գործարար հատվածի և սպառողների կողմից ապրանքների պահեստավորման նպատակով: Եվրագոտու տնտեսությունն ընթացիկ տարվա առաջին եռամսյակում գրանցել է 1.2% աճ[[2]](#footnote-2)՝ պայմանավորված սպառման և ներդրումների, ինչպես նաև ԱՄՆ կողմից սահմանվող մաքսատուրքերի բարձրացման սպասումների հետևանքով զուտ արտահանման կտրուկ աճով: 2025թ. առաջին եռամսյակում Չինաստանի տնտեսությունը պահպանել է նախորդ եռամսյակի միտումները՝ գրանցելով 5.4% աճ՝ պայմանավորված կառավարության կողմից կիրառվող խթանող միջոցառումների շարունակականությամբ, ինչպես նաև արդյունաբերական արտադրանքի և մանրածախ առևտրի ոլորտներում գրանցված աճի տեմպերով: Ռուսաստանի Դաշնությունում հունվար-մարտ ամիսներին տնտեսական աճը կտրուկ դանդաղել է՝ կազմելով միջինում 1.7%[[3]](#footnote-3). ընդ որում, հունվարին տնտեսական աճը կազմել է 3%, փետրվարին՝ 0.8% և մարտին՝ 1.4%: ՌԴ-ում գրանցված աճի դանդաղումն առավելապես պայմանավորված է եղել սպառողական պահանջարկի թուլացմամբ:

1. **Գործընկեր երկրների տնտեսական աճեր, եռ./եռ.,%**

*Աղբյուրը՝ ԱՄՆ տնտեսական վերլուծությունների բյուրո, Եվրոստատ, Չինաստանի վիճակագրության ազգային բյուրո,*

*ՌԴ տնտեսական զարգացման նախարարություն*

Գնաճի տեմպերի թուլացմանը զուգահեռ (բացառությամբ ՌԴ-ի) կենտրոնական բանկերի կողմից իրականացվող զսպող քաղաքականության դիրքն աստիճնաբար թուլացել է, բացառությամբ՝ ՌԴ-ի: ԱՄՆ ԴՊՀ տոկոսադրույքը շարունակել է պահպանվել նախորդ տարեվերջին սահմանված 4.25-4.50% միջակայքում: ԵԿԲ կողմից տոկոսադրույքն ավելի արագ տեմպերով է նվազեցվել. տարեսկզբից 3.15%-ից մակարդակից երկու անգամ 0.25- ական տոկոսային կետով նվազեցվել է և մարտի վերջի դրությամբ կազմել է 2.65%: Չինաստանի բանկի կողմից ընթացիկ տարվա առաջին եռամսյակում պահպանվել է նախորդ տարվա հոկտեմբերին սահմանված տոկոսադրույքի 3.10% մակարդակը, որը հիմնականում միտված էր թույլ տնտեսության աստիճանական վերականգնմանը՝ ԱՄՆ նոր վարչակազմի կողմից սահմանված մաքսատուրքերի և դրանց ազդեցությունների հետ կապված անորոշություննների պայմաններում: Առաջին եռամսյակում ՌԴ ԿԲ-ն պահպանել է նախորդ տարվա հոկտեմբերից տոկոսադրույքի սահմանված 21% մակարդակը՝ պայմանավորված առկա գնաճային ճնշումներով:

1. **Գնաճն ու դրամավարկային քաղաքականության արձագանքը գործընկեր երկրներում[[4]](#footnote-4)**

|  |
| --- |
| *Աղբյուրը՝ ԱՄՆ ԴՊՀ, ԵԿԲ, Չինաստանի ժողովրդական բանկ, ՌԴ ԿԲ* |

***Միջազգային գներ[[5]](#footnote-5)*:** 2025թ. առաջին եռամսյակում համեմատաբար թույլ պահանջարկը և առաջարկի էական աճը հանգեցրել են նավթի գների անկման, մինչդեռ պղնձի գների աճ է գրանցվել՝ պայմանավորված մատակարարման շղթաների խաթարման և մաքսատուրքերի հետ կապված անորոշություններով:

Նավթի միջազգային գինը 2025թ. առաջին եռամսյակում նախորդ տարվա համապատասխան ժամանակահատվածի նկատմամբ նվազել է 9%-ով՝ մարտին միջինում կազմելով 73 ԱՄՆ դոլար մեկ բարելի դիմաց: Ընթացիկ տարվա առաջին եռամսյակում նավթի գների նվազումը պայմանավորող գործոններն են եղել ՕՊԵԿ+ երկրների կողմից արդյունահանման աճը, խոշոր տնտեսությունների պահանջարկի դանդաղումը, ինչպես նաև առևտրային լարվածության արդյունքում ձևավորված անորոշությունները:

Պղնձի միջազգային գինը 2025թ. առաջին եռամսյակում նախորդ տարվա համապատասխան ժամանակահատվածի նկատմամբ աճել է 10.8%-ով՝ միջինում կազմելով 9,354 ԱՄՆ դոլար մեկ տոննայի դիմաց։ Պղնձի միջազգային գնի զգալի աճը պայմանավորված է եղել մատակարարման շղթաների խաթարմամբ, ինչպես նաև ԱՄՆ-ում պղնձի ներմուծման վրա սահմմանվող հնարավոր մաքսատուրքերի վերաբերյալ մտահոգություններով՝ հանգեցնելով պաշարների կուտակման և սպեկուլյատիվ գնումների աճի։

Պարենի միջազգային գինը[[6]](#footnote-6) 2025թ. առաջին եռամսյակում նախորդ տարվա նույն ժամանակահատվածի համեմատ աճել է 6.9%-ով՝ պայմանավորված կաթնամթերքի, բուսական յուղերի և մսի գների աճով, որն էլ իր հերթին պայմանավորված էր ներմուծման պահանջարկի աճով: Նշված պարենային ապրանքների գների աճի միտումներին որոշ չափով հակազդել է շաքարավազի և հացահատիկի գների նվազումը` պայմանավորված եղանակային պայմանների բարելավմամբ և անխափան մատակարարումներով:

1. **Նավթի, պղնձի և պարենի գների զարգացումներ[[7]](#footnote-7)**

|  |  |
| --- | --- |
|  |  |
| *Աղբյուրը՝ Համաշխարհային բանկ* | *Աղբյուրը՝ ՄԱԿ–ի պարենի և գյուղատնտեսության կազմակերպություն* |

* + 1. **ՀՀ մակրոտնտեսական զարգացումներ**
       1. **Համախառն առաջարկ և պահանջարկ**

***Համախառն առաջարկ:*** 2025թ. առաջին եռամսյակում ՀՀ տնտեսական ակտիվության աճի տեմպերի դանդաղումը շարունակվել է՝ իր վրա կրելով վերամշակման և վերաարտահանման նպատակով ներմուծված թանկարժեք մետաղների ներմուծման գործոնի չեզոքացման ազդեցությունները: Արդյունքում, 2025թ. առաջին եռամսյակում նախորդ տարվա նույն ժամանակահատվածի համեմատ գրանցվել է տնտեսական ակտիվության 4.1% աճ։ Տնտեսական ակտիվության աճը հիմնականում պայմանավորված է եղել ծառայությունների աճով (նպաստումը` 5.6 տոկոսային կետ): Շինարարության, առևտրի և գյուղատնտեսության ճյուղերի աճերը ևս նպաստել են տնտեսական ակտիվությանը (նպաստումները` համապատասխանաբար՝ 1.0, 0.9 և 0.8 տոկոսային կետեր)։ Մինչդեռ արդյունաբերությունը կտրուկ նվազել է՝ զգալիորեն հակազդելով տնտեսական ակտիվությանը (բացասական նպաստումը` 2.9 տոկոսային կետ):

Տնտեսական զարգացումներին իր դրական նպաստումն է շարունակել ունենալ բնակարանային շինարարության ոլորտի բարձր աշխուժությունը, որն իր վրա է կրում դեռևս նախորդ տարիներին նորակառույց բնակարանների և բնակելի տների նկատմամբ ձևավորված բարձր պահանջարկի (որին նպաստել է հիպոտեկային վարկերի տոկոսագումարների դիմաց եկամտային հարկի վերադարձի ծրագիրը և ծրագրի՝ Երևան քաղաքից աստիճանական դուրսբերման վերաբերյալ օրենսդրական փոփոխությունները) բավարարմանն ուղղված շինարարական աշխատանքների շարունակության ազդեցությունը:

***Արդյունաբերություն***[[8]](#footnote-8)***։*** Արդյունաբերության՝ դեռևս նախորդ տարվա նոյեմբերից սկիզբ առած նվազման բարձր տեմպերը շարունակվել են նաև ընթացիկ տարում՝ պայմանավորված վերամշակման և վերաարտահանման նպատակով ներմուծված թանկարժեք մետաղների ներմուծման գործոնի չեզոքացմամբ:Արդյունքում, 2025թ. առաջին եռամսյակում արդյունաբերության ճյուղում գրանցվել է 18.5% թողարկման նվազում՝ հիմնականում պայմանավորված մշակող արդյունաբերության նվազմամբ (բացասական նպաստումը՝ 18.4 տոկոսային կետ): Արդյունաբերության նվազմանը նպաստել է նաև հանքագործական արդյունաբերություն և բացահանքերի շահագործում ենթաճյուղի նվազումը (բացասական նպաստումը` 1.5 տոկոսային կետ), որն իր հերթին պայմանավորված է եղել մետաղական հանքաքարի արդյունահանման նվազմամբ: Արդյունաբերության նվազմանը հիմնականում հակազդել է էլեկտրաէներգիայի արտադրություն, հաղորդում և բաշխում ենթաճյուղի աճը (բացասական նպաստումը` 1.4 տոկոսային կետ):

Մշակող արդյունաբերության նվազումը պայմանավորված է եղել արտերկրում իրացման ծավալների նվազմամբ: Միաժամանակ երկրի ներսում մշակող արդյունաբերության արտադրանքի իրացման ծավալներն աճել են՝ հակազդելով ճյուղի նվազմանը: Ենթաճյուղի նվազումը հիմնականում պայմանավորված է եղել հիմնային մետաղների արտադրության նվազմամբ (բացասական նպաստումը` 32.4 տոկոսային կետ): Միաժամանակ ծխախոտային արտադրատեսակների արտադրությունն աճել է՝ զգալիորեն հակազդելով ենթաճյուղի նվազմանը (նպաստումը` 6.6 տոկոսային կետ):

***Գյուղատնտեսություն։*** 2025թ. առաջին եռամսյակում գյուղատնտեսության, անտառային տնտեսության և ձկնորսության համախառն արտադրանքն աճել է 10%-ով՝ պայմանավորված հիմնականում բուսաբուծության աճով (նպաստումը` 7.1 տոկոսային կետ)։ Անասնաբուծությունը, ձկնորսությունը և անտառային տնտեսությունը ևս աճել են՝ նպաստելով գյուղատնտեսության աճին (նպաստումները՝ համապատասխանաբար՝ 1.8, 0.9 և 0.3 տոկոսային կետեր): Անասնաբուծության աճն իր հերթին պայմանավորված է եղել ձվի արտադրության և սպանդի համար գյուղատնտեսական կենդանու և թռչնի իրացման աճով:

***Շինարարություն։*** Շինարարության ճյուղում գրանցված 13.6% աճը պայմանավորված է եղել կազմակերպությունների, պետական բյուջեի և բնակչության միջոցներով իրականացված շինարարության ծավալների աճով (նպաստումները` համապատասխանաբար՝ 7.7, 4.6 և 3 տոկոսային կետեր): Կազմակերպությունների և բնակչության միջոցներով ֆինանսավորվող շինարարության աճերը վկայում են ներքին միջոցներով իրականացվող մասնավոր ներդրումների աճի մասին (պայմանավորված հիմնականում բնակարանային շինարարության ծավալների աճով)։

Ըստ տնտեսական գործունեության տեսակների՝ շինարարության աճին հիմնականում նպաստել են անշարժ գույքի հետ կապված գործունեության (հիմնականում՝ բնակարանաշինություն), կրթության, տրանսպորտի, կացության և հանրային սննդի կազմակերպման, ինչպես նաև էլեկտրականության, գազի, գոլորշու և լավորակ օդի մատակարարման ոլորտներում շինարարության ծավալների աճերը:

***Ծառայություններ և առևտուր։*** Ծառայություններն աճել են 11.5%-ով՝հիմնականում պայմանավորված ֆինանսական և ապահովագրական գործունեության (մասնավորապես՝ բանկերի գործունեության), ինչպես նաև տեղեկատվություն և կապի (մասնավորապես՝ տեղեկատվական տեխնոլոգիաների) ենթաճյուղերի աճերով (նպաստումները` համապատասխանաբար՝ 6.4 և 3.4 տոկոսային կետեր): Ճյուղի աճի վրա բացասաբար է ազդել տրանսպորտ ենթաճյուղի նվազումը (բացասական նպաստումը` 1.1 տոկոսային կետ), որն իր հերթին պայմանավորված է եղել օդային և ցամաքային տրանսպորտով մատուցված ծառայությունների նվազմամբ:

|  |  |
| --- | --- |
| **Գծապատկեր 4. ՏԱՑ և տնտեսության ճյուղերի իրական աճերը նախորդ տարվա նույն ժամանակահատվածի նկատմամբ (%)**  *Աղբյուր. ՀՀ վիճակագրական կոմիտե* | **Գծապատկեր 5. ՏԱՑ և տնտեսության ճյուղերի իրական աճերը նախորդ տարվա նույն ամսվա նկատմամբ (%)**  *Աղբյուր. ՀՀ վիճակագրական կոմիտե* |
| **Գծապատկեր 6. Տնտեսության ճյուղերի նպաստումները ՏԱՑ-ին (տ.կ.)[[9]](#footnote-9)**  *Աղբյուր. ՀՀ վիճակագրական կոմիտե, ՀՀ ՖՆ հաշվարկներ* | **Գծապատկեր 7. Տնտեսության ճյուղերի նպաստումները ՏԱՑ-ին (տ.կ.)**  *Աղբյուր. ՀՀ վիճակագրական կոմիտե, ՀՀ ՖՆ հաշվարկներ* |

Առևտրի 6% աճը հիմնականում պայմանավորված է եղել մեծածախ առևտրի աճով (նպաստումը՝ 3.9 տոկոսային կետ)։ Մանրածախ և ավտոմեքենաների առևտրի աճերը նույնպես նպաստել են ընդհանուր առևտրի աճին (նպաստումները՝ համապատասխանաբար՝ 1.6 և 0.6 տոկոսային կետեր): Առևտրի և ծառայությունների աճն ուղեկցվել է ներքին (մասնավորապես՝ մասնավոր սպառման) պահանջարկի աճով:

Հաշվետու ժամանակահատվածում բեռնափոխադրումների ծավալն աճել է, իսկ ուղևորափոխադրումների ծավալը՝ նվազել: Բեռնափոխադրումների ծավալի 0.7% աճը հիմնականում պայմանավորված է եղել ներհանրապետական երկաթուղային բեռնափոխադրումների աճով (նպաստումը՝ 2.5 տոկոսային կետ): Ուղևորափոխադրումների 26.7% նվազումը հիմնականում պայմանավորված է եղել ավտոմոբիլային ուղևորափոխադրումների նվազմամբ (բացասական նպաստումը՝ 23.4 տոկոսային կետ): Ուղևորափոխադրումների նվազմանը նպաստել է նաև էլեկտրատրանսպորտով փոխադրումների նվազումը (բացասական նպաստումը՝ 3.2 տոկոսային կետ):

***Համախառն պահանջարկ***[[10]](#footnote-10)*:*Առաջին եռամսյակում տնտեսական ակտիվության աճն ուղեկցվել է ներքին պահանջարկի աճով:

***Սպառում։*** Առաջին եռամսյակում սպառումն իրական արտահայտությամբ աճել է շուրջ 4.7%-ով՝ հիմնականում պայմանավորված մասնավոր հատվածի սպառման աճով, որին նպաստել է բնակչության տնօրինվող եկամտի և սպառողական վարկավորման ծավալների աճը: Պետական սպառման աճը ևս նպաստել է ընդհանուր սպառման աճին:

***Ներդրումներ։*** Առաջին եռամսյակում գնահատվում է կապիտալ ներդրումների[[11]](#footnote-11)՝ նախորդ տարվա նույն ժամանակահատվածի նկատմամբ իրական արտահայտությամբ շուրջ 13.4% աճ՝ պայմանավորված հիմնականում մասնավոր ներդրումների աճով: Մասնավոր ներդրումների վրա դրական ազդեցություն է ունեցել հիպոտեկային և շինարարության վարկերի ծավալների աճը: Պետական ներդրումները ևս աճել են՝ նպաստելով ընդհանուր ներդրումների աճին:

Ներդրումների աճը հիմնականում պայմանավորված է եղել անշարժ գույքի հետ կապված գործունեության, կրթության, տրանսպորտի, կացության և հանրային սննդի կազմակերպման, ինչպես նաև էլեկտրականության, գազի, գոլորշու և լավորակ օդի մատակարարման ոլորտներում կատարված ներդրումների աճերով[[12]](#footnote-12):

***Զուտ արտահանում։*** Ապրանքների և ծառայությունների արտահանման իրական ծավալների նվազումը գնահատվում է շուրջ 41.5%, իսկ ներմուծման նվազումը՝ շուրջ 40.8%` պայմանավորված վերամշակման և վերաարտահանման նպատակով ներմուծված թանակարժեք մետաղների ներմուծման գործոնի չեզոքացմամբ:

* + - 1. **Աշխատանքի շուկա**

Տնտեսական ակտիվության աճի պայմաններում առաջին եռամսյակում վարձու աշխատողների թիվը և աշխատավարձերն աճել են։ 2025թ. առաջին եռամսյակում պաշտոնապես գրանցված գործազուրկների միջին ամսական թիվը նախորդ տարվա նույն ժամանակահատվածի նկատմամբ նվազել է 18.7%-ով՝ կազմելով 37,146 մարդ: Միևնույն ժամանակ վարձու աշխատողների թիվն աճել է 5.4%-ով՝ կազմելով 775,910 մարդ։ Վարձու աշխատողների թվի աճին հիմնականում նպաստել են շինարարության, առևտրի, ինչպես նաև պետական կառավարում և պաշտպանություն ոլորտներում աշխատողների թվի աճը:

2025թ. առաջին եռամսյակում միջին ամսական անվանական աշխատավարձը նախորդ տարվա նույն ժամանակահատվածի համեմատ աճել է 5.7%-ով` կազմելով 298,879 դրամ: Աշխատավարձի աճին հիմնականում նպաստել է մեծածախ և մանրածախ առևտրի, կրթության, մշակող արդյունաբերության, ինչպես նաև վարչարարական և օժանդակ գործունեություն ոլորտներում աշխատավարձերի աճը։ Միջին ամսական անվանական աշխատավարձը պետական հատվածում աճել է 5.2%-ով` կազմելով 219,542 դրամ, իսկ ոչ պետականում` 5.4%-ով և կազմել է 330,270 դրամ: Իրական աշխատավարձը 2.5% գնաճի պայմաններում նախորդ տարվա նույն ժամանակահատվածի համեմատ աճել է 3.1%-ով:

|  |  |  |
| --- | --- | --- |
| 1. **Պաշտոնապես գրանցված գործազուրկ-ներ և վարձու աշխատողներ** | 1. **Միջին ամսական աշխատավարձի աճը նախորդ տարվա նույն ժամանակահատվածի նկատմամբ, %** |  |

* + - 1. **Գնաճ և դրամավարկային քաղաքականություն**

2025թ. առաջին եռամսյակի ընթացքում գնաճը որոշակիորեն արագացել է՝ մոտ լինելով ԿԲ թիրախային 3% ցուցանիշին: Առաջին եռամսյակի ընթացքում ՀՀ ԿԲ-ն շարունակել է դրամավարկային պայմանների մեղմման գործընթացը՝ իջեցնելով վերաֆինանսավորման տոկոսադրույքը 0.25 տոկոսային կետով՝ սահմանելով այն 6.75% մակարդակում: Արտաքին աշխարհից գնանկումային ճնշումների թուլացման պայմաններում նախորդ տարվա կեսերից գնաճը սկսել է վերականգնվել և խթանող դրամավարկային քաղաքականության պայմաններում մոտենալ ԿԲ նպատակային միջակայքին: 12 ամսյա գնաճը մարտին կազմել է 3.3%, միջին գնաճը՝ 2.5%, իսկ բնականոն գնաճը՝ 2%։

1. **Գնաճի տեմպերը և ԿԲ տոկոսադրույքն ըստ ամիսների, 2021-2025թթ․, %**

*Աղբյուրը՝ ՀՀ ԿԲ*

Միջին գնաճին առավելապես նպաստել է «Սննդամթերք և ոչ ալկոհոլային խմիչքներ» ապրանքախմբում արձանագրված 4.1% գների աճը (նպաստումը գնաճին՝ 1.7 տոկոսային կետ), ինչը հիմնականում պայմանավորված է եղել շաքար, մեղրահյուս, մեղր, օշարակներ, շոկոլադ և շաքարային հրուշակեղեն, մրգեր, թեյ, սուրճ և կակաո ապրանքատեսակների գների աճով: «Ծառայություններ» ապրանքախմբում արձանագրվել է 2.7% գների աճ (նպաստումը գնաճին` 0.9 տոկոսային կետ), ինչը հիմնականում պայմանավորված է եղել միջնակարգ կրթության, հետմիջնակարգ և ոչ բարձրագույն կրթության, ֆինանսական ծառայությունների և տրանսպորտի (մասնավորապես՝ ավտոճանապարհային մարդատար տրանսպորտի) ծառայությունների սակագների աճով: «Ալկոհոլային խմիչքներ, ծխախոտային արտադրատեսակներ» խմբում արձանագրվել է 4.1% գնաճ (նպաստումը գնաճին` 0.2 տոկոսային կետ), իսկ «Ոչ պարենային ապրանքներ» խմբում արձանագրվել է 1.1% գնանկումային ցուցանիշ (նպաստումը գնաճին` -0․2 տոկոսային կետ):

1. **Գնաճի նպաստումները խոշոր ապրանքախմբերով, 2021-2025թթ., տոկոսային կետ**

*Աղբյուրը՝ ՀՀ ՎԿ և ՀՀ ՖՆ հաշվարկներ*

2025թ. առաջին եռամսյակում ԿԲ-ն նվազեցրել է քաղաքականության տոկոսադրույքը 0.25 տոկոսային կետով՝ փետրվարի 4-ին իջեցնելով տոկոսադրույքը 0.25 տոկոսային կետով, իսկ մարտի 18-ին անփոփոխ թողնելով այն 6.75% մակարդակում: Դրամավարկային պայմանների աստիճանական թուլացումը և քաղաքականության հետագա մեղմացման սպասումները հանգեցրել են պետական պարտատոմսերի տոկոսադրույքների նվազմանը: Միաժամանակ, ավանդների տոկոսադրույքները շարունակում են պահպանվել իրենց միջին մակարդակներում, իսկ վարկերի տոկոսադրույքները որոշակիորեն աճել են` պայմանավորված իրավաբանական անձանց տրամադրվող վարկերի տոկոսադրույքների աճով։ Հիպոտեկային և սպառողական վարկերի տոկոսադրույքները շարունակում են պահպանվել կայուն մակարդակներում։

1. **ՀՀ դրամով տոկոսադրույքների միտումները ՀՀ ֆինանսական շուկաներում, 2021-2025թթ., %**

*Աղբյուրը՝ ՀՀ ԿԲ*

* + - 1. **Արտաքին առևտուր և զբոսաշրջություն**

***Արտաքին առևտուր (դոլարային արտահայտությամբ)[[13]](#footnote-13):*** 2025թ. առաջին եռամսյակում գրանցվել է արտաքին ապրանքաշրջանառության կտրուկ անկում՝ հիմնականում պայմանավորված վերաարտահանման ծավալների նվազմամբ։ Արտաքին ապրանքաշրջանառությունը 2025թ. հունվար-մարտ ամիսներին կազմել է 4,480.1 մլն ԱՄՆ դոլար` նախորդ տարվա նույն ժամանակահատվածի նկատմամբ նվազելով 54.2%-ով։ Հաշվետու ժամանակահատվածում արձանագրվել են դոլարային արտահայտությամբ արտահանման և ներմուծման կտրուկ անկումներ. արտահանումը նվազել է 61.8%-ով ` կազմելով 1,699.8 մլն ԱՄՆ դոլար, իսկ ներմուծումը` 47.9%-ով՝ կազմելով 2,780.3 մլն ԱՄՆ դոլար: 2025 թվականի առաջին եռամսյակում արտաքին առևտրի բացասական հաշվեկշիռը, պայմանավորված արտահանման ծավալների ավելի մեծ անկմամբ, նախորդ տարվա նույն ժամանակահատվածի ցուցանիշի նկատմամբ վատթարացել է 22.1%-ով և կազմել 1,080.5 մլն ԱՄՆ դոլար:

1. **Առևտրային հաշվեկշռի դինամիկան հունվար-մարտ ամիսներին (մլն ԱՄՆ դոլար)[[14]](#footnote-14)**

*Աղբյուրը՝ ՀՀ ՎԿ և ՀՀ ՖՆ հաշվարկներ*

***Արտահանում:*** Ապրանքների արտահանման՝ նախորդ տարվա տարեվերջից սկիզբ առած նվազման միտումները պահպանվել են. 2025թ. առաջին եռամսյակում նախորդ տարվա նույն ժամանակահատածի համեմատ ապրանքների արտահանումը նվազել է 61.8%-ով: Ապրանքների արտահանման նվազումը հիմնականում պայմանավորված է թանկարժեք մետաղների վերաարտահանման ծավալների կտրուկ անկմամբ (տե՛ս Գծապատկեր 14)։

Արտահանման 61.8% անկմանը 66.3 տոկեսային կետով նպաստում է ունեցել արտահանման իրական ծավալների նվազումը: Արտահանման նվազմանը ամենամեծ նպաստումն է ունեցել «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (62.3 տոկոսային կետ) ապրանքախումբը (հիմնականում՝ «Ոսկի անմշակ կամ կիսամշակ, փոշի», «Ոսկերչական իրեր», «Պլատին անմշակ կամ կիսամշակ, փոշի» և «Արծաթ անմշակ կամ կիսամշակ, փոշի» ապրանքախմբերը):

1. **Ապրանքների արտահանման ամսական միտումները 2025թ, %**

*Աղբյուրը՝ ՀՀ ՎԿ և ՀՀ ՖՆ հաշվարկներ*

Արտահանման նվազմանը հիմնականում հակազդել և դրական նպաստում են ունեցել «Պատրաստի սննդի արտադրանք» (1.5 տոկոսային կետով), «Բուսական ծագման արտադրանք» (0.5 տոկոսային կետով) և «Հանքահումքային արտադրանք» (0.2 տոկոսային կետով) ապրանքախմբերը:

***Ներմուծում:*** 2025թ. առաջին եռամսյակում արձանագրվել է ապրանքների ներմուծման կտրուկ նվազում (47.9%)՝ հիմնականում պայմանավորված վերաարտահանման նպատակով ներմուծվող թանկարժեք մետաղների ներմուծման ծավալների կտրուկ անկմամբ: Ինչպես արտահանման, այնպես էլ ներմուծման անկման միտումը նույնպես սկիզբ է առել 2024թ. նոյեմբեր ամսից՝ պայմանավորված նույն գործոնով: 2025թ. հունվար-մարտ ամիսներին դոլարային արտահայտությամբ ապրանքների ներմուծման ծավալը նվազել է 47.9%-ով՝ կազմելով 2,780.3 մլն դոլար: Ընդ որում՝ գրանցվել է իրական ծավալների շուրջ 47% նվազում, իսկ ներմուծվող ապրանքների գները նվազել են 4%-ով (տե՛ս Գծապատկեր 15):

1. **Ապրանքների ներմուծման ամսական միտումները 2025թ, %**

*Աղբյուրը՝ ՀՀ ՎԿ և ՀՀ ՖՆ հաշվարկներ*

2025թ. հունվար-մարտ ամիսներին ներմուծման՝ դոլարային արտահայտությամբ ծավալների նվազմանն ամենամեծ նպաստումն են ունեցել «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (51.2 տոկոսային կետ՝ վերաարտահանմամբ պայմանավորված), «Մանածագործական իրեր» (0.4 տոկոսային կետով), «Մեքենաներ և սարքավորումներ» (0.3 տոկոսային կետով) ապրանքախմբերը[[15]](#footnote-15)։

Ներմուծման նվազմանը հակազդել և դրական նպաստում է ունեցել «Վերգետնյա, օդային և ջրային տրանսպորտի միջոցներ» ապրանքախումբը, որը նպաստել է 1.6 տոկոսային կետով։

Ըստ ապրանքների լայն տնտեսական դասակարգման՝ ներմուծման նվազմանը նպաստել են «Միջանկյալ սպառման ապրանքները» (49.5 տոկոսային կետ, այդ թվում՝ արդյունաբերական մատակարարումները՝ 49.7 տոկոսային կետ) և «Կապիտալ ապրանքները» (0.7 տոկոսային կետ), իսկ «Մարդատար ավտոմեքենաները» և «Վերջնական սպառման ապրանքները» հակազդել են նվազմանը՝ համապատասխանաբար 1.7 և 0.7 տոկոսային կետով15:

***Արտաքին առևտուրն ըստ գործընկեր երկրների:***2025թ. հունվար-մարտ ամիսներին առևտրաշրջանառության աշխարհագրական կառուցվածքը նախորդ տարվա նկատմամբ որոշակիորեն փոփոխվել է։ Արտաքին առևտրի կառուցվածքում այլ երկրների և ԵՄ երկրների դերը բարձրացել է, իսկ ԵԱՏՄ երկրների դերը՝ նվազել։ ՀՀ արտաքին առևտրաշրջանառության 37.6%-ը բաժին է ընկել ԱՊՀ (որից 36.7 տոկոսային կետը` ԵԱՏՄ), 11.1%-ը` ԵՄ և 51.3%-ը` այլ երկրներին (որից 13.1 տոկոսային կետը` Չինաստան): ՀՀ արտաքին առևտրաշրջանառության մեջ նախորդ տարվա համեմատ այլ երկրների կշիռն ավելացել է 2.2 տոկոսային կետով և ԵՄ երկրների կշիռը՝ 6 տոկոսային կետով, իսկ ԱՊՀ երկների կշիռը նվազել է 8.2 տոկոսային կետով, ԵԱՏՄ-ինը՝ 8.7 տոկոսային կետով (ՌԴ՝ 9.4 տոկոսային կետ, որը հիմնականում պայմանվորված է վերաարտահանման նպատակով ներմուծվող թանկարժեք մետաղների ծավալների կտրուկ նվազմամբ)։

ՀՀ խոշոր առևտրային գործընկեր ՌԴ-ի հետ առևտրաշրջանառության ծավալները հաշվետու տարում նվազել են 63%-ով, որին մեծ նպաստում է ունեցել ՌԴ-ից ներմուծման 75.6% անկումը (հիմնականում վերաարտահանման նպատակով ներմուծվող թանկարժեք մետաղների ծավալների նվազմամբ պայմանավորված): ՌԴ ապրանքների արտահանումը նույնպես ունեցել է բացասական նպաստում: 2025թ. հունվար-մարտ ամիսներին ՀՀ խոշոր առևտրային գործընկերների շրջանակում ընդգրկված են Չինաստանը (13.1%), ԱՄԷ-ն (9.8%), Իրանը (3.8%), Գերմանիան (2.2%), ԱՄՆ-ն (1.9%), Իտալիան (1.9%) և այլն:

***Զբոսաշրջություն:*** 2025թ. առաջին երեք ամիսներին ՀՀ այցելած զբոսաշրջիկների թվաքանակը նախորդ տարվա նույն ժամանակահատվածի համեմատ նվազել է, իսկ ՀՀ-ից մեկնած զբոսաշրջիկների թվաքանակն աննշան ավելացել է: 2025թ. առաջին երեք ամիսներին ՀՀ այցելած զբոսաշրջիկների թվաքանակը նախորդ տարվա նույն ժամանակահատվածի նկատմամբ նվազել է 11.3%-ով (շուրջ 49 հազար մարդով), որին հիմնականում նպաստել է ՌԴ-ից զբոսաշրջիկների թվաքանակի կրճատումը (բացասական նպաստումը կազմել է շուրջ 9.2 տոկոսային կետ):

ՀՀ-ից մեկնած զբոսաշրջիկների թվաքանակը կազմել է շուրջ 364 հազար մարդ՝ նախորդ տարվա նույն ժամանակահատվածի նկատմամբ աճելով 0.9%-ով (կամ շուրջ 3 հազարով):

1. **ՀՀ այցելած զբոսաշրջիկների դինամիկան 2021-2025թթ. հունվար-մարտ, հազար մարդ**

*Աղբյուրը՝ ՀՀ ՎԿ*

***Դրամական փոխանցումներ:*** 2025թ. հունվար-մարտ ամիսներին դեպի ՀՀ անձնական դրամական փոխանցումների զուտ ներհոսքն աճել է 20.4%-ով, որին ամենամեծ՝ 10.3 տոկոսային կետով նպաստումն է ունեցել ՌԴ-ից դրամական փոխանցումների զուտ ներհոսքի աճը: 2025թ. հունվար-մարտ ամիսներին դրամական փոխանցումների զուտ ներհոսքը կազմել է շուրջ 131.3 մլն դոլար:

* + - 1. **Արժութային շուկա և փոխարժեքներ**

***Ֆիզիկական անձանց փոխանցումներ։*** Դեպի ՀՀ ֆիզիկական անձանց զուտ փոխանցումները 2025թ. առաջին եռամսյակում նվազել են նախորդ տարվա համապատասխան ժամանակահատվածի համեմատ։ ՀՀ բանկերի միջոցով ֆիզիկական անձանց անունով արտերկրից մուտք եղած և ՀՀ-ից արտերկիր կատարված առևտրային և ոչ առևտրային նպատակով զուտ փոխանցումները 2025թ. առաջին եռամսյակի դրությամբ կազմել են 143․7 մլն դոլար՝ նախորդ տարվա նույն ժամանակահատվածի համեմատ արձանագրելով 48.4% անկում: Ընդ որում, ՌԴ-ից զուտ փոխանցումները 2025թ. առաջին եռամսյակում կազմել են 665.4 մլն դոլար՝ նախորդ նույն ժամանակահատվածի համեմատ աճելով շուրջ 1.3%-ով։ 2022թ. երկրորդ եռամսյակից սկիզբ առած այլ երկրներ արտահոսքի ցուցանիշը գերազանցել է ներհոսքինը՝ հանգեցնելով դեպի այլ երկրներ փոխանցումների բացասական զուտ ներհոսքի:

1. **ՀՀ բանկերի միջոցով ֆիզիկական անձանց անունով արտերկրներից մուտք եղած և ՀՀ-ից ֆիզիկական անձանց կողմից արտերկիր կատարված զուտ փոխանցումներ, մլն ԱՄՆ դոլար**

*Աղբյուրը՝ ՀՀ ԿԲ, ՀՀ ՖՆ հաշվարկներ*

***Արժութային շուկա։*** ՀՀ արժութային շուկայի շրջանառության ծավալները 2025թ. առաջին եռամսյակում նախորդ տարվա նույն ժամանակահատվածի նկատմամբ փոքր-ինչ նվազել են։ 2025թ․ առաջին եռամսյակում արտարժույթի ներբանկային առքը գերազանցել է վաճառքի ծավալները։ Թեև դոլարի և եվրոյի վաճառքը գերազանցել է առքի ծավալները, ռուբլու առքը գերազանցել է վաճառքի ծավալները։ Արդյունքում զուտ առքը դարձել է դրական՝ 2024թ․ առաջին եռամսյակի -66.7 մլրդ դրամի համեմատ 2025թ․ դառնալով 40․5 մլրդ դրամ: ՀՀ կենտրոնական բանկն արժութային շուկայում փետրվարի դրությամբ իրականացրել է միջամտություններ շուրջ 10 մլն ԱՄՆ դոլարի չափով (զուտ առք)՝ ավելորդ տատանողականությունը չեզոքացնելու նպատակով։

|  |  |
| --- | --- |
| 1. **ՀՀ արժութային (ներբանկային) շուկայի շրջանառության տվյալներն ըստ դրամային համարժեքների, մլրդ դրամ** | 1. **Փոխարժեք և ՀՀ ԿԲ արձագանք** |
|  |  |
| *Աղբյուրը՝ ՀՀ ԿԲ, ՀՀ ՖՆ հաշվարկներ* | *Աղբյուրը՝ ՀՀ ԿԲ, ՀՀ ՖՆ հաշվարկներ* |

***Երկկողմանի փոխարժեքներ։*** Հաշվետու ժամանակահատվածում ՀՀ դրամն արժևորվել է բոլոր երեք հիմնական արժույթների նկատմամբ. ԱՄՆ դոլարի, եվրոյի և ՌԴ ռուբլու նկատմամբ 2025թ․ առաջին եռամսյակում դրամն արժևորվել է համապատասխանաբար 2, 5․2 և 4 տոկոսով։

Հաշվետու ժամանակահատվածում ԱՄՆ դոլարի նկատմամբ ՀՀ դրամի ձևավորված միջին փոխարժեքը կազմել է 395.4 դրամ մեկ ԱՄՆ դոլարի դիմաց, և արժևորման առավելագույն արժեքը գրանցվել է 391.6 դրամ 2025թ․ մարտի 18-ին։ Եվրոյի նկատմամբ ձևավորված միջին փոխարժեքը կազմել է 416.1 դրամ մեկ եվրոյի դիմաց, ՀՀ դրամի միջին փոխարժեքը ՌԴ ռուբլու նկատմամբ 2025թ. նախորդ տարվա համեմատությամբ արժևորվել է 4%-ով:

|  |  |
| --- | --- |
| 1. **ՀՀ դրամի անվանական փոխարժեքի ամսական դինամիկան հիմնական արժույթների նկատմամբ (բարձրացումը՝ դրամի արժեզրկում), ՀՀ դրամ** | 1. **ՀՀ իրական և անվանական արդյունավետ փոխարժեքների դինամիկան, 2020=100 (աճ՝ արժևորում),%** |
|  |  | |
| *Աղբյուրը՝ ՀՀ ԿԲ* | *Աղբյուրը՝ ՀՀ ԿԲ, ՀՀ ՖՆ հաշվարկներ* | |

***Արդյունավետ փոխարժեքներ:*** ՀՀ արտաքին առևտրի տեսանկյունից առավել կարևոր արժույթներից բաղկացած զամբյուղի նկատմամբ ՀՀ ազգային արժույթն անվանական արտահայտությամբ 2025թ. առաջին եռամսյակում նախորդ տարվա համապատասխան ժամանակահատվածի նկատմամբ արժևորվել է 7.2%-ով, իսկ իրական արտահայտությամբ՝ 3․8%‑ով։

* + - 1. **Ֆինանսական շուկաներ[[16]](#footnote-16)**

***Վարկեր և ավանդներ:*** Բանկային համակարգի ֆինանսական միջնորդությունը 2025թ. առաջին եռամսյակում բնութագրվում է վարկավորման՝ ավանդների նկատմամբ առաջանցիկ աճի միտումներով: Ավանդների և վարկերի դրական տարբերությունը, որը ձևավորվել էր 2022թ․ հունիս ամսից սկսած և հասել մինչև 0.9 տրլն դրամի 2022թ․ դեկտեմբերին, աստիճանաբար փոքրացել է՝ ավանդների ներգրավմանն առաջանցիկ վարկավորման արդյունքում, և 2024թ․ առաջին եռամսյակում վերադարձել բացասական տիրույթ։ Վարկերի աճի արագացմանը զուգահեռ աճը դարձել է առավել ընդգրկուն՝ ընդգրկելով տնտեսության գրեթե բոլոր ոլորտները։

2025թ. առաջին եռամսյակում վարկերի ծավալների աճի տեմպը զգալիորեն արագացել է՝ պայմանավորված բանկային համակարգում առկա իրացվելիությամբ և վարկերի նկատմամբ բարձր պահանջարկով։ 2025թ. մարտին առևտրային բանկերի կողմից ռեզիդենտներին տրամադրված վարկերի ծավալների աճը նախորդ տարվա նույն ամսվա նկատմամբ կազմել է 29.4%[[17]](#footnote-17)՝ (2024թ. նույն ամսում 19.7%): Նշված ցուցանիշին 21.2 տոկոսային կետով նպաստել է դրամային վարկերի աճը, իսկ արտարժութային վարկերը նպաստել են 8.2 տոկոսային կետով:

1. **Ռեզիդենտների վարկերի և ավանդների ծավալների աճը (նախորդ տարվա նկատմամբ, %)**

*Աղբյուրը՝ ՀՀ ԿԲ և ՀՀ ՖՆ հաշվարկներ:*

Վարկերի աճը հիմնականում պայմանավորվել է հիպոտեկային (աճը՝ 34.6%, նպաստումը՝ 8.2 տոկոսային կետ), սպառողական (աճը՝ 27.8%, նպաստումը՝ 6.8 տոկոսային կետ), շինարարության (աճը՝ 33%, նպաստումը՝ 3.7 տոկոսային կետ), արդյունաբերության (աճը՝ 21.1%, նպաստումը՝ 2.1 տոկոսային կետ) և առևտրի (աճը՝ 15.6, նպաստումը՝ 1.8 տոկոսային կետ) ոլորտներին, ինչպես նաև առավել փոքր նպաստումներով սպասարկման, գյուղատնտեսության, տրանսպորտի և կապի ոլորտներին ուղղված վարկերով։

2025թ. առաջին եռամսյակում ավանդների աճի տեմպը պահպանվել է նախորդ տարվա միջին աճերի շրջանակներում։ Առևտրային բանկերի կողմից ռեզիդենտներից ներգրավված ավանդներն աճել են 16.7%‑ով: Ռեզիդենտների ավանդների աճին 7.6 տոկոսային կետով նպաստել է տնային տնտեսությունների ավանդների աճը, իսկ ձեռնարկությունների ավանդները նպաստել են 6.7 տոկոսային կետով։ Արժութային կառուցվածքի տեսակետից 13.6 տոկոսային կետով դրական նպաստում է ունեցել դրամային ավանդների աճը, իսկ արտարժութային ավանդների նպաստումը կազմել է 3.1 տոկոսային կետ: Ռեզիդենտների ավանդների աճին ցպահանջ ավանդները նպաստել են 4.1, իսկ ժամկետային ավանդները՝ 12.6 տոկոսային կետով։

Ոչ ռեզիդենտների ավանդները 2025թ. մարտին աճել են 5.5%-ով: Ոչ ռեզիդենտների ավանդների կազմում արտարժութային ավադների աճը կազմել է 5.3% (նպաստումը՝ 4.4 տոկոսային կետ), դրամային ավանդների աճը կազմել է 6.7%, նպաստումը՝ 1.1 տոկոսային կետ: Միաժամանակ, ոչ ռեզիդենտների ավանդների ընթացիկ ցուցանիշները 2022թ. փետրվարի ցուցանիշի համեմատ (մինչև ՌԴ-ից մարդկանց ու կապիտալի ներհոսքը դեպի ՀՀ) շարունակում է զգալիորեն բարձր մնալ՝ 2025թ. մարտի դրությամբ շուրջ 74%-ով կամ 644 մլրդ դրամով։

2025թ. մարտին ավանդների դոլարայնացման մակարդակը` ի համեմատ նախորդ տարվա նույն ամսվա նվազել է 3.1 տոկոսային կետով` կազմելով 47.5%, իսկ վարկերի դոլարայնացման մակարդակը նվազել է 0.4 տոկոսային կետով` կազմելով 33.5%: Միայն ռեզիդենտների ցուցանիշները դիտարկելու դեպքում, ավանդների դոլարայնացումը նախորդ տարվա համեմատ նվազել է 3 տոկոսային կետով՝ կազմելով 36.7%, իսկ վարկերի դոլարայնացումը նվազել է 1 տոկոսային կետով՝ կազմելով 31.5%։

1. **ՀՀ բանկերի վարկային և ավանդային պորտֆելները, 2021-2025թթ․**

*Աղբյուրը՝ ՀՀ ԿԲ, ՀՀ ՖՆ հաշվարկներ*

***Վարկերի և ավանդների տոկոսադրույքներ:*** Ավանդների տոկոսադրույքները հիմնականում տատանվում են իրենց միջին մակարդակների շուրջ, իսկ վարկերի տոկոսադրույքներն առանձին դեպքերում պահանջարկի ազդեցությամբ որոշակիորեն աճել են, մինչդեռ հիպոտեկային և սպառողական վարկերի տոկոսադրույքները շարունակել են կայուն մնալ։ 2025թ. առաջին եռամսյակի ընթացքում ՀՀ դրամով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 14.2%՝ նախորդ տարվա նույն ամսվա նկատմամբ աճելով 1.9 տոկոսային կետով: ՀՀ դրամային ավանդների (մինչև մեկ տարի ժամկետով) միջին տոկոսադրույքը կազմել է 8%:

Արտարժույթով ավանդների (մինչև մեկ տարի ժամկետով) տոկոսադրույքը կազմել է 2.8%` նախորդ տարվա նույն ամսվա նկատմամբ աճելով 0.5 տոկոսային կետով, իսկ վարկերի (մինչև մեկ տարի ժամկետով) տոկոսադրույքը կազմել է 7.9%՝ նվազելով 0.2 տոկոսային կետով:

Ֆինանսական շուկայում արտարժույթով և դրամով միջին կշռված (մինչև 1 տարի ժամկետով) տոկոսադրույքների միջև միջին սպրեդը 2025թ. մարտին նախորդ տարվա նույն ամսվա նկատմամբ աճել է 1 տոկոսային կետով և կազմել 6.5%: Դրամով վարկերի և ավանդների միջև տոկոսադրույքների սպրեդը կազմել է 6.2%՝ աճելով 1.9 տոկսային կետով, իսկ արտարժույթով վարկերի և ավանդների սպրեդը նվազել է 0.3 տոկոսային կետով՝ կազմելով 5.1%:

***ՀՀ պետական պարտատոմսերի շուկա:*** ՀՀ պետական պարտատոմսերի շուկայում ՊՊ տեղաբաշխման միջին կշռված եկամտաբերությունները նվազել են` մեծապես պայմանավորված ՀՀ ԿԲ կողմից դրամավարկային պայմանների շարունակական մեղմացման ազդեցություններով։ 2025թ. առաջին եռամսյակի ընթացքում տեղաբաշխված պետական պարտատոմսերի միջին կշռված եկամտաբերությունը կազմել է 9.4% կամ 0.9 տոկոսային կետով ավելի ցածր, քան 2024թ. նույն ժամանակահատվածում (10.3%):

2025թ. առաջին եռամսյակի ընթացքում տեղաբաշխված պետական պարտատոմսերի ծավալը կազմել է 148.7 մլրդ դրամ՝ 2024թ. նույն ժամանակահատվածի 165.6 մլրդ դրամի դիմաց, իսկ տեղաբաշխման միջին կշռված ժամկետայնությունը կազմել է 1628 օր՝ 2024թ. նույն եռամսյակի 1669 օր ցուցանիշի համեմատ:

2025թ. առաջին եռամսյակի ընթացքում պետական (շուկայական) պարտատոմսերի նկատմամբ պահանջարկը գերազանցել է տեղաբաշխման ցուցանիշը 1.8 անգամ (2024 թ. նույն եռամսյակում՝ 1.9 անգամ), իսկ տեղաբաշխման ենթակա ծավալ/տեղաբաշխված ծավալ միջին հարաբերակցությունը կազմել է 1.2 (2024 թ. նույն եռամսյակում՝ 1)։

1. **ՀՀ պետական պարտատոմսերի առաջնային շուկայի զարգացումները 2021-2025թթ․**

*Աղբյուրը՝ ՀՀ ՖՆ*

***ՀՀ եվրապարտատոմսերի երկրորդային շուկա:*** Երկրի ռիսկի հավելավճարի զգալի նվազմամբ պայմանավորված՝ ՀՀ եվրոպարտատոմսերի երկրորդային շուկայում եկամտաբերությունները 2025թ. առաջին եռամսյակում նախորդ տարվա համեմատ նվազել են։2019թ. 4.2% եկամտաբերությամբ թողարկված պարտատոմսերի եկամտաբերությունը միջինում կազմել է 6.8%` 2024թ. նույն եռամսյակում գրանցված 7%-ի դիմաց, իսկ 2021թ. փետրվարին՝ 3.9% եկամտաբերությամբ թողարկված պարտատոմսերի եկամտաբերությունը միջինում կազմել է 6.9%` նախորդ տարվա 7.1%-ի համեմատությամբ։ 2025թ.մարտի 5-ին միջազգային կապիտալի շուկայում տեղաբաշխվել են 750 մլն ԱՄՆ դոլար ծավալով 10 տարի մարման ժամկետով պետական արտարժութային պարտատոմսեր, որոնց եկամտաբերությունը կազմել է 7.1%, արժեկտրոնի եկամտաբերությունը՝ 6.75%: Թողարկումը նախատեսված է եղել 2025թ. պետական բյուջեի մասին ՀՀ օրենքով և ներառված՝ 2025թ. փոխառությունների ծրագրում:

Պետք է նշել, որ 2025թ. առաջին եռամսյակում տոկոսադրույքները զարգացած երկրներում պահպանվել են բարձր մակարդակում՝ կենտրոնական բանկերի կողմից շարունակվող կոշտ դրամավարկային քաղաքականության դիրքի պահպանմամբ պայմանավորված։ Ավելին, ԱՄՆ կողմից մաքսատուրքերի քաղաքականության անորոշությունները հանգեցրել են ֆինանսական շուկայում լրացուցիչ տատանողականության՝ հանգեցնելով նաև պետական պարտատոմսերի եկամտաբերությունների որոշակի աճի։ Այսպես, ԱՄՆ 10 տարի ժամկետայնությամբ պետական պարտատոմսերի եկամտաբերությունը 2025թ․ առաջին եռամսյակում միջինում կազմել է 4.5%` 2024թ․ 4.2%-ի համեմատությամբ։ Չնայած դրան՝ զարգացող երկրների ռիսկի հավելավճարներն էականորեն ցածր մակարդակում են եղել 2024թ․ նույն ժամանակահատվածի համեմատ (չնայած եռամսյակի ընթացքում որոշակի տատանողականությանը և մարտ ամսին դրսևորված աճին), ինչը պայմանավորված է ինչպես զարգացած երկրներում տոկոսադրույքի հետագա նվազման սպասումներով, այնպես էլ առանձին զարգացող երկրներում դրական տնտեսական հեռանկարներով։

1. **ՀՀ եվրոբոնդերի եկամտաբերությունները և ռիսկի հավելավճարը 2021-2025թթ․**

*Աղբյուրը՝ ՀՀ ՖՆ։ Ռիսկի հավելավճարները ՀՀ ՖՆ գնահատումներն են՝ հաշվարկված որպես ՀՀ եվրոբոնդերի և ԱՄՆ պետական պարտատոմսերի եկամտաբերությունների տարբերություն*

ՀՀ երկրի ռիսկի հավելավճարը շարունակել է նվազել, ինչը պայմանավորված է Հայաստանի տնտեսական կայուն միջավայրով և իրականացվող խելամիտ մակրոտնտեսական քաղաքականություններով ու դրանց արդյունքներով, վերջիններով ամրապնդվող՝ ՀՀ սուվերեն վարկանիշի դրական զարգացումներով, ինչպես նաև ընդհանուր առմամբ զարգացող երկրների ռիսկի հավելավճարի շարունակվող նվազմամբ։ 2029թ. մարվող եվրոպարտատոմսերի ռիսկի հավելավճարը 2025թ. առաջին եռամսյակում կազմել է 257.9 բազիսային կետ՝ նախորդ տարվա 282.9 բազիսային կետ ցուցանիշի դիմաց, իսկ 2031թ. մարվող պարտատոմսերինը՝ 267.8 բազիսային կետ՝ նախորդ տարվա 297.3 բազիսային կետ ցուցանիշի դիմաց։

**1.3. Հարկաբյուջետային քաղաքականության հիմնական զարգացումները**

2025թ. առաջին եռամսյակում, նախորդ տարվա նույն ժամանակահատվածի բյուջեի պակասուրդի (0.9 մլրդ դրամ) փոխարեն հավելուրդային բյուջեի ձևավորման պայմաններում (21.2 մլրդ դրամ), հարկաբյուջետային քաղաքականության ազդեցությունն ամբողջական պահանջարկի վրա գնահատվել է զսպող, ինչը պայմանավորված է տնտեսության զարգացումներից առաջանցիկ հարկային եկամուտների աճով։

***Պետական բյուջեի եկամուտները:*** 2025թ. առաջին եռամսյակում պետական բյուջեի ընդհանուր եկամուտների աճի տեմպը զգալիորեն արագացել է՝ պայմանավորված հարկային վարչարարության արդյունավետության և թիրախայնության բարձրացմամբ, տնտեսության առանձին ոլորտներում (մասնավորապես՝ շինարարության ոլորտում) վճարման ժամանակային առանձնահատկություններով, ինչպես նաև նախորդ տարվա առաջին եռամսյակի համեմատաբար ցածր բազայի գործոնով: 2025թ. հունվար-մարտ ամիսներին պետական բյուջեի ընդհանուր եկամուտները կազմել են 597.4  մլրդ դրամ՝ նախորդ տարվա նույն ժամանակահատվածի ցուցանիշի համեմատ աճելով 13.8%‑ով, իսկ հարկերը և տուրքերը կազմել են 566.5 մլրդ դրամ՝ նախորդ տարվա նույն ժամանակահատվածի ցուցանիշի համեմատ աճելով 13.2%-ով:

Պետք է նկատել, որ հարկային եկամուտների աճի տեմպը զգալիորեն գերազանցել է տնտեսական ակտիվության աճի (4.1%) և գնաճի տեմպերով (2.5%) ակնկալվող հարկման բազաների աճին։ Ընդ որում, հարկային եկամուտների աճի հիմնական աղբյուրն ավելացված արժեքի հարկն է եղել, որը նախորդ տարվա համադրելի ժամանակահատվածում նվազման դինամիկա էր արձանագրում։ Այնուամենայնիվ, առանձին ոլորտներում (մասնավորապես՝ շինարարության ոլորտում) վճարման առանձնահատկություն-ներից ելնելով, նախկին տնտեսական ակտիվության արդյունքում ձևավորված ավելացված արժեքի հարկի գծով հարկային եկամուտների մի մասն ընթացիկ ժամանակահատված է տեղափոխվել՝ ձևավորելով ընթացիկ տնտեսական ակտիվությունից առաջանցիկ աճի միտումներ։ Միաժամանակ, հարկային վարչարարության արդյունավետության բարձրացումը (այդ թվում՝ վարչարարական միջոցառումների թիրախայնության բարձրացմամբ) ևս ընթացիկ տնտեսական ակտիվությունից առաջանցիկ հարկային մուտքեր է ապահովում։

1. **Պետական բյուջեի հարկային եկամուտները 2021-2025թթ. առաջին եռամսյակներում**

*Ծանոթագրություն. 2021-2023թթ. համար բերված ցուցանիշները ներառում են հիպոտեկի տոկոսագումարների դիմաց եկամտային հարկի վերադարձի մեծությունը։*

***Պետական բյուջեի ծախսերը:*** Պետական բյուջեի ծախսերը 2025թ. առաջին եռամսյակում նույնպես գրանցել են բարձր աճի տեմպեր, սակայն ծրագրվածի համեմատ թերակատարումների հիմնախնդիրը շարունակել է արդիական լինել՝ ինչպես ընթացիկ, այնպես էլ կապիտալ ծախսերի համար: 2025թ. առաջին 3 ամիսներին պետական բյուջեի ծախսերը կազմել են 576.2 մլրդ դրամ՝ նախորդ տարվա նույն ժամանակահատվածի ցուցանիշի համեմատ աճելով 9.6%-ով: Նույն ժամանակահատվածում ընթացիկ ծախսերը կազմել են 501.4  մլրդ դրամ` նախորդ տարվա նույն ժամանակահատվածի ցուցանիշի համեմատ աճելով 8.8%-ով:

|  |  |
| --- | --- |
| 1. **Պետական բյուջեի ընթացիկ ծախսերը 2021-2025 թթ. առաջին եռամսյակներում** | 1. **Պետական բյուջեի ոչ ֆինանսական ակտիվների գծով ծախսերը 2021-2025թթ. առաջին եռամսյակներում** |
|  |  |

*Ծանոթագրություն. 2021-2023թթ. համար ընթացիկ ծախսերի ցուցանիշները ներառում են հիպոտեկի տոկոսագումարների դիմաց եկամտային հարկի վերադարձի մեծությունը։*

Ոչ ֆինանսական ակտիվների հետ գործառնությունները կազմել են 74.7 մլրդ դրամ, որում ոչ ֆինանսական ակտիվների գծով ծախսերը (կապիտալ ծախսեր) կազմել են 75.2 մլրդ դրամ` նախորդ տարվա նույն ժամանակահատվածի նկատմամբ աճելով 5.9%-ով: Ե՛վ ներքին, և՛ արտաքին միջոցների հաշվին իրականացված կապիտալ ծախսերը ճշտված պլանի նկատմամբ թերակատարվել են, որոնց շրջանակներում օգտագործվել է առաջին եռամսյակի համար ծրագրված միջոցների 32.9%-ը:

Վերջին տարիներին կապիտալ ծախսերի ծրագրային ցուցանիշների բարձրացման պայմաններում պահպանվող կատարողականի ցածր ցուցանիշները հուշում են, որ կապիտալ ծրագրերի ծրագրման և իրականացման արդյունավետության բարձրացման խնդիրը շարունակում է մնալ արդիական։ Այնուամենայնիվ, կապիտալ ծախսերի բացարձակ ցուցանիշի շարունակական աճը վկայում է, որ կապիտալ ծրագրերի իրականացման կարողությունների աճը բարելավման միտում ունի։

***Պետական աջակցության ծրագրերը:*** Տնտեսական ներուժի բարձրացմանը, առանձին ոլորտներում առաջացող հիմնախնդիրներին ուղղված հարկաբյուջետային աջակցության ծրագրերը 2025թ. առաջին եռամսյակում շարունակվել են, իսկ ԼՂ-ից բռնի տեղահանված բնակչության կարիքները հասցեագրվել են պետական աջակցության գործիքներով:

Գիտելիքահենք, նորարարական տնտեսության և փոքր ու միջին ձեռնարկատիրության աջակցության ծրագրի տնտեսության արդիականացման պետական աջակցության միջոցառման գծով 2025թ. առաջին եռամսյակում փաստացի ծախսերը կազմել են 5 մլրդ դրամ, իսկ Բարձր տեխնոլոգիական արդյունաբերության էկոհամակարգի և շուկայի զարգացման ծրագրի «Պետական աջակցություն տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին» միջոցառման շրջանակներում փաստացի ծախսերը կազմել են 2.6 մլրդ դրամ:

Հաշվետու ժամանակահատվածում պետական աջակցության միջոցառումներով գյուղատնտեսության ոլորտի ծախսերը կազմել են 8.3 մլրդ դրամ, որում գերակշռում են գյուղատնտեսության խթանման ծրագրերը (1.6 մլրդ դրամ) և գյուղատնտեսության արդիականացման ծրագրերը (5.6 մլրդ դրամ): Գյուղատնտեսության արդիականացման ծրագրում ՀՀ ինտենսիվ այգեգործության զարգացման նպատակով սուբսիդավորումը կազմել է ավելի քան 3.6 մլրդ դրամ, ՀՀ ագրոպարենային ոլորտի սարքավորումների լիզինգի աջակցության ծախսերը՝ 0.7 մլրդ դրամ, իսկ ՀՀ խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար վարկային տոկոսադրույքների սուբսիդավորումը՝ 0.6 մլրդ դրամ: Գյուղատնտեսության խթանման ծրագրում գյուղատնտեսական վարկերի տոկոսադրույքների սուբսիդավորումը կազմել է 0.5 մլրդ դրամ, իսկ գյուղատնտեսական հումքի մթերումների (գնումների) նպատակով տրամադրվող վարկերի տոկոսադրույքների սուբսիդավորումը՝ 0.9 մլրդ դրամ:

2025թ. առաջին եռամսյակում ՀՀ պետական բյուջեից ԼՂ-ից բռնի տեղահանված անձանց պետական աջակցության չափը թիրախային ծրագրերով կազմել է 11.9 մլրդ դրամ, որից սոցիալական աջակցության տրամադրման և բնակարանային ապահովության խնդրի լուծման համար հատկացվել է 10.1 մլրդ դրամ, բնակարանային մատչելիության ապահովման պետական աջակցության համար՝ 1.4 մլրդ դրամ: Ընդ որում, ԼՂ-ից բռնի տեղահանված անձանց ինտեգրման գործընթացում աստիճանաբար թիրախային աջակցության ծրագրերը փոխարինվում են ՀՀ կառավարության սոցիալական աջակցության հիմնական գործիքներով։

***Պետական բյուջեի հաշվեկշիռը:*** Վերոնշյալ զարգացումների արդյունքում պետական բյուջեն եղել է հավելուրդային: 2025թ. առաջին եռամսյակում ձևավորվել է պետական բյուջեի 21.2 մլրդ դրամի հավելուրդ՝ նախորդ տարվա նույն ժամանակահատվածում ձևավորված 0․9 մլրդ դրամ պակասուրդի դիմաց:

***Հարկաբյուջետային ազդակը:*** 2025թ. առաջին եռամսյակում նախորդ տարվա նույն ժամանակահատվածի համեմատությամբ բյուջեի հաշվեկշռի էական աճի (մասնավորապես՝ հավելուրդի ձևավորման) պայմաններում հարկաբյուջետային քաղաքականության ազդեցությունն ամբողջական պահանջարկի վրա գնահատվում է զսպող: Համախառն պահանջարկի վրա հարկաբյուջետային քաղաքականության ազդեցությունը 2025թ. առաջին եռամսյակում նախորդ տարվա նույն ժամանակահատվածի նկատմամբ գնահատվում է զսպող (-1․0)` պայմանավորված եկամուտների զսպող ազդակով (-1․5), որը մասամբ հակակշռվել է ծախսերի խթանող (0.5) ազդեցությամբ:

Ընդհանուր առմամբ, ծրագրված չեզոք ազդակի դիմաց ընթացիկ եռամսյակում առաջացած շեղումը չի ենթադրում ծրագրավածի համեմատ քաղաքականության ուղղության փոփոխություն, և հարկային քաղաքականության ու վարչարարության համար սահմանված նպատակադրումների շրջանակում է։

|  |  |
| --- | --- |
| 1. **Հարկաբյուջետային ազդակը 2021-2025թթ., կուտակային[[18]](#footnote-18)** | 1. **Պետական բյուջեի հաշվեկշիռը 2021-2025թթ. առաջին եռամսյակներում, մլրդ դրամ** |
|  |  |

**Աղյուսակ 1. Տնտեսության ճյուղերի և ենթաճյուղերի թողարկման ծավալների ցուցանիշները, 2025թ. հունվար-մարտ**

|  |  |  |  |  |
| --- | --- | --- | --- | --- |
|  | **Արժեք**  **(մլրդ ՀՀ դրամ)** | **Կշիռը (%)** | **Աճի ինդեքս** | **Նպաստում (տոկոսային կետ)[[19]](#footnote-19)** |
| **Ամբողջ արդյունաբերություն** | **599.8** | **100.0** | **81.5** | **(18.5)** |
| *այդ թվում`* |  |  |  |  |
| հանքագործական արդյունաբերություն և բացահանքերի շահագործում | 97.0 | 16.2 | 89.4 | (1.5) |
| մշակող արդյունաբերություն | 390.0 | 65.0 | 74.0 | (18.4) |
| էլեկտրաէներգիայի, գազի, գոլորշու և լավորակ օդի մատակարարում | 105.6 | 17.6 | 109.8 | 1.4 |
| ջրամատակարարում, կոյուղի, թափոնների կառավարում և վերամշակում | 7.2 | 1.2 | 101.5 | 0.01 |

*Աղբյուր․ ՀՀ վիճակագրական կոմիտե*

|  |  |  |  |  |
| --- | --- | --- | --- | --- |
|  | **Արժեք**  **(մլրդ ՀՀ դրամ)** | **Կշիռը (%)** | **Աճի ինդեքս** | **Նպաստում (տոկոսային կետ)** |
| **Գյուղատնտեսություն, անտառային տնտեսություն և ձկնորսություն** | **121.5** | **100.0** | **110.0** | **10.0** |
| *այդ թվում`* |  |  |  |  |
| բուսաբուծություն | 22.8 | 18.8 | 153.5 | 7.1 |
| անասնաբուծություն | 74.6 | 61.4 | 102.5 | 1.8 |
| անտառային տնտեսություն | 0.5 | 0.4 | 180.2 | 0.3 |
| ձկնորսություն | 23.5 | 19.4 | 105.9 | 0.9 |

*Աղբյուր․ ՀՀ վիճակագրական կոմիտե*

|  |  |  |  |  |
| --- | --- | --- | --- | --- |
| ***ըստ ֆինանսավորման աղբյուրների*** | **Արժեք**  **(մլրդ ՀՀ դրամ)** | **Կշիռը (%)** | **Աճի ինդեքս** | **Նպաստում (տոկոսային կետ)** |
| **Շինարարություն** | **77.6** | **100.0** | **113.6** | **13.6** |
| *այդ թվում`* |  |  |  |  |
| պետական բյուջեի, *այդ թվում՝* | 11.0 | 14.2 | 142.2 | 4.6 |
| *միջազգային վարկերի* | 4.8 | 6.1 | 125.9 | 1.4 |
| համայնքների միջոցների | 2.1 | 2.7 | 75.2 | (1.0) |
| մարդասիրական օգնության միջոցների | 0.2 | 0.2 | 24.3 | (0.8) |
| կազմակերպությունների միջոցների, *այդ թվում՝* | 41.5 | 53.5 | 114.5 | 7.7 |
| *օտարերկրյա ներդրողների* | 0.6 | 0.8 | 910.0 | 0.9 |
| բնակչության միջոցների | 22.8 | 29.3 | 109.8 | 3.0 |

*Աղբյուր․ ՀՀ վիճակագրական կոմիտե*

|  |  |  |  |  |
| --- | --- | --- | --- | --- |
|  | **Արժեք**  **(մլրդ ՀՀ դրամ)** | **Կշիռը (%)** | **Աճի ինդեքս** | **Նպաստում (տոկոսային կետ)** |
| **Առևտուր** | **1,343.6** | **100.0** | **106.0** | **6.0** |
| *այդ թվում`* |  |  |  |  |
| մանրածախ առևտուր | 416.9 | 31.0 | 105.0 | 1.6 |
| մեծածախ առևտուր | 874.0 | 65.0 | 105.9 | 3.9 |
| ավտոմեքենաների առևտուր | 52.7 | 3.9 | 115.2 | 0.6 |

*Աղբյուր․ ՀՀ վիճակագրական կոմիտե*

|  |  |  |  |  |
| --- | --- | --- | --- | --- |
|  | **Արժեք**  **(մլրդ ՀՀ դրամ)** | **Կշիռը (%)** | **Աճի ինդեքս** | **Նպաստում (տոկոսային կետ)** |
| **Ծառայություններ** | **865.3** | **100.0** | **111.5** | **11.5** |
| *այդ թվում`* |  |  |  |  |
| կացության և հանրային սննդի կազմակերպում | 74.0 | 8.6 | 105.1 | 0.5 |
| մշակույթ, զվարճություններ և հանգիստ | 68.7 | 7.9 | 103.8 | 0.3 |
| կրթություն | 23.3 | 2.7 | 105.8 | 0.2 |
| առողջապահություն և բնակչության սոցիալական սպասարկում | 40.7 | 4.7 | 107.9 | 0.4 |
| անշարժ գույքի հետ կապված գործունեություն | 35.2 | 4.1 | 117.4 | 0.7 |
| տեղեկատվություն և կապ | 189.1 | 21.9 | 118.0 | 3.4 |
| տրանսպորտ | 76.3 | 8.8 | 89.4 | (1.1) |
| վարչարարական և օժանդակ գործունեություն | 27.2 | 3.1 | 109.8 | 0.3 |
| մասնագիտ., գիտական և տեխ. գործունեություն | 40.3 | 4.7 | 107.1 | 0.4 |
| ֆինանսական և ապահովագրական գործունեություն | 283.8 | 32.8 | 120.1 | 6.4 |
| սպասարկման այլ ծառայություններ | 6.7 | 0.8 | 109.1 | 0.1 |

*Աղբյուր․ ՀՀ վիճակագրական կոմիտե*

**Աղյուսակ 2. Արտահանման ապրանքային կառուցվածքը և նպաստումները, 2025թ. հունվար-մարտ**

|  |  |  |  |  |
| --- | --- | --- | --- | --- |
| **ԱՐՏԱՀԱՆՈՒՄ** | **Ծավալ (մլն ԱՄՆ դոլար)** | **Կշիռ (տոկոս)** | **Աճ (տոկոս)** | **Նպաստում (տոկոսային կետ)** |
| **ԸՆԴԱՄԵՆԸ** | **1699.8** | **100** | **-61.8** | **-61.8** |
| Կենդանի կենդանիներ և կենդանական ծագման արտադրանք | 19.0 | 1.1 | -1.2 | 0.0 |
| Բուսական ծագման արտադրանք | 57.1 | 3.4 | 59.1 | 0.5 |
| Կենդանական և բուսական ծագման յուղեր և ճարպեր | 0.2 | 0.0 | -30.5 | 0.0 |
| Պատրաստի սննդի արտադրանք | 255.8 | 15.0 | 35.4 | 1.5 |
| Հանքահումքային արտադրանք | 220.4 | 13.0 | 3.2 | 0.2 |
| Քիմիայի և դրա հետ կապված արդյունաբերության ճյուղերի արտադրանք | 25.1 | 1.5 | 15.4 | 0.1 |
| Պլաստմասսա և դրանցից իրեր, կաուչուկ և ռետինե իրեր | 11.9 | 0.7 | -4.0 | 0.0 |
| Կաշվի հումք, կաշի, մորթի և դրանցից պատրաստված իրեր | 6.8 | 0.4 | -9.1 | 0.0 |
| Փայտ և փայտյա իրեր | 1.0 | 0.1 | 96.5 | 0.0 |
| Թուղթ և թղթից իրեր | 0.9 | 0.1 | 45.6 | 0.0 |
| Մանածագործական իրեր | 73.3 | 4.3 | -30.1 | -0.7 |
| Կոշկեղեն, գլխարկներ, հովանոցներ | 16.1 | 0.9 | 19.7 | 0.1 |
| Իրեր քարից, գիպսից, ցեմենտից | 9.2 | 0.5 | 22.1 | 0.0 |
| Թանկարժեք և կիսաթանկարժեք քարեր, թանկարժեք մետաղներ և դրանցից իրեր | 531.7 | 31.3 | -83.9 | -62.3 |
| Ոչ թանկարժեք մետաղներ և դրանցից պատրաստված իրեր | 58.8 | 3.5 | -19.2 | -0.3 |
| Մեքենաներ, սարքավորումներ և մեխանիզմներ | 331.4 | 19.5 | -5.5 | -0.4 |
| Վերգետնյա, օդային և ջրային տրանսպորտի միջոցներ | 17.2 | 1.0 | -57.0 | -0.5 |
| Սարքեր և ապարատներ | 48.8 | 2.9 | 12.6 | 0.1 |
| Տարբեր արդյունաբերական ապրանքներ | 15.1 | 0.9 | 24.9 | 0.1 |
| Արվեստի ստեղծագործություններ | 0.1 | 0.0 | -76.4 | 0.0 |

*Աղբյուր․ ՀՀ վիճակագրական կոմիտե*

**Աղյուսակ 3. Ներմուծման ապրանքային կառուցվածքը և նպաստումները, 2025թ. հունվար-մարտ**

|  |  |  |  |  |
| --- | --- | --- | --- | --- |
| **ՆԵՐՄՈՒԾՈՒՄ** | **Ծավալ (մլն ԱՄՆ դոլար)** | **Կշիռ (տոկոս)** | **Աճ (տոկոս)** | **Նպաստում (տոկոսային կետ)** |
| **ԸՆԴԱՄԵՆԸ** | **2779.6** | **100** | **-47.9** | **-47.9** |
| Կենդանի կենդանիներ և կենդանական ծագման արտադրանք | 62.1 | 2.2 | 12.9 | 0.1 |
| Բուսական ծագման արտադրանք | 100.3 | 3.6 | 9.2 | 0.2 |
| Կենդանական և բուսական ծագման յուղեր և ճարպեր | 16.6 | 0.6 | 32.9 | 0.1 |
| Պատրաստի սննդի արտադրանք | 166.0 | 5.9 | 36.0 | 0.8 |
| Հանքահումքային արտադրանք | 310.9 | 11.2 | -0.1 | 0.0 |
| Քիմիայի և դրա հետ կապված արդյունաբերության ճյուղերի արտադրանք | 140.2 | 5.0 | -8.7 | -0.3 |
| Պլաստմասսա և դրանցից իրեր, կաուչուկ և ռետինե իրեր | 83.9 | 3.0 | 16.6 | 0.2 |
| Կաշվի հումք, կաշի, մորթի և դրանցից պատրաստված իրեր | 8.7 | 0.3 | -24.2 | -0.1 |
| Փայտ և փայտյա իրեր | 19.3 | 0.7 | 4.0 | 0.0 |
| Թուղթ և թղթից իրեր | 41.5 | 1.5 | 39.1 | 0.2 |
| Մանածագործական իրեր | 139.0 | 5.0 | -14.5 | -0.4 |
| Կոշկեղեն, գլխարկներ, հովանոցներ | 33.8 | 1.2 | 26.0 | 0.1 |
| Իրեր քարից, գիպսից, ցեմենտից | 39.6 | 1.4 | 12.9 | 0.1 |
| Թանկարժեք և կիսաթանկարժեք քարեր, թանկարժեք մետաղներ և դրանցից իրեր | 435.9 | 15.7 | -86.2 | -51.2 |
| Ոչ թանկարժեք մետաղներ և դրանցից պատրաստված իրեր | 143.4 | 5.2 | 25.1 | 0.5 |
| Մեքենաներ, սարքավորումներ և մեխանիզմներ | 615.4 | 22.1 | -2.5 | -0.3 |
| Վերգետնյա, օդային և ջրային տրանսպորտի միջոցներ | 280.3 | 10.1 | 42.4 | 1.6 |
| Սարքեր և ապարատներ | 83.8 | 3.0 | 18.3 | 0.2 |
| Տարբեր արդյունաբերական ապրանքներ | 59.3 | 2.1 | 16.1 | 0.2 |
| Արվեստի ստեղծագործություններ | 0.3 | 0.0 | -66.5 | 0.0 |

*Աղբյուր․ ՀՀ վիճակագրական կոմիտե*

**Աղյուսակ 4. Ներմուծումն ըստ ապրանքների լայն տնտեսական՝ BEC դասակարգչի և նպաստումները, 2025թ. հուվար-մարտ**

|  |  |  |  |  |  |  |
| --- | --- | --- | --- | --- | --- | --- |
|  | **Կշիռ (տոկոս)** | | **Աճ (տոկոս)** | | **Նպաստում**  **(տոկոսային կետ)** | |
|  | **2024** | **2025** | **2024** | **2025** | **2024** | **2025** |
| **Ընդամենը** | **100** | **100** | **96.7** | **-47.9** | **96.7** | **-47.9** |
| Վերջնական սպառման ապրանքներ | 11.3 | 22.9 | 4.8 | 5.9 | 1.0 | 0.7 |
| Միջանկյալ սպառման ապրանքներ | 75.2 | 49.2 | 229.3 | -65.9 | 102.9 | -49.5 |
| Կապիտալ ապրանքներ | 11.3 | 20.3 | 5.6 | -6.1 | 1.2 | -0.7 |
| Ավտոմեքենա մարդատար | 2.3 | 7.6 | -65.5 | 73.9 | -8.5 | 1.7 |

*Աղբյուր․ ՀՀ ՖՆ գնահատական*

1. Աղբյուրը՝ Տնտեսական վերլուծությունների բյուրո, <https://www.bea.gov/> [↑](#footnote-ref-1)
2. Աղբյուրը՝ Եվրոստատ, <https://ec.europa.eu/eurostat/> [↑](#footnote-ref-2)
3. Աղբյուրը՝ ՌԴ տնտեսական զարգացման նախարարություն, <https://economy.gov.ru/> [↑](#footnote-ref-3)
4. ԱՄՆ համար դիտարկվել է դաշնային ֆոնդերի արդյունավետ տոկոսադրույքը, ԵԳ՝ հիմնական վերաֆինանսավորման տոկոսադրույքը, Չինաստան՝ վարկավորման մեկ տարվա տոկոսադրույքը (one-year loan prime rate), ՌԴ՝ հիմնական տոկոսադրույքը: [↑](#footnote-ref-4)
5. Աղբյուրը՝ Համաշխարհային բանկ, <https://www.worldbank.org/en/research/commodity-markets> [↑](#footnote-ref-5)
6. Աղբյուրը՝ ՄԱԿ-ի պարենի և գյուղատնտեսության կազմակերպություն <https://www.fao.org/worldfoodsituation/foodpricesindex/en/> [↑](#footnote-ref-6)
7. Աղբյուրը՝ Համաշխարհային բանկ, <https://www.worldbank.org/en/research/commodity-markets>

   ՄԱԿ – ի պարենի և գյուղատնտեսության կազմակերպություն <https://www.fao.org/worldfoodsituation/foodpricesindex/en/> [↑](#footnote-ref-7)
8. Ճյուղերի մանրամասն ցուցանիշները ներկայացված են հետևյալ տեղեկանքում՝ [1.10.Տեղեկանքներ\5.Թողարկման ծավալ, արտահանում, ներմուծում.docx](1.10.Տեղեկանքներ/5.Թողարկման%20ծավալ,%20արտահանում,%20ներմուծում.docx) : [↑](#footnote-ref-8)
9. *ՏԱՑ-ի աճին ճյուղերի նպաստումները ՀՀ ֆինանսների նախարարության գնահատականներն են: Գյուղատնտեսության ցուցանիշը ոչ բոլոր հաշվարկներում է ներկայացված, քանի որ այն հրապարակվում է եռամսյակային պարբերականությամբ:* [↑](#footnote-ref-9)
10. Համախառն պահանջարկի ցուցանիշները ՀՀ ֆինանսների նախարարության գնահատականներն են: [↑](#footnote-ref-10)
11. Այստեղ ներկայացված են հիմնական միջոցներում ներդրումները՝ հաշվի առնելով, որ 2019թ.-ից ՀՀ ՎԿ-ի կողմից համախառն կուտակման մեջ հաշվառվող պաշարների փոփոխության մեջ ներառվում են նաև վիճակագրական շեղումները: [↑](#footnote-ref-11)
12. Ներդրումների ճյուղային կառուցվածքի ցուցանիշները վերաբերում են ներդրումների՝ կապիտալ շինարարությանն ուղղվող մասին: Ավելի մանրամասն տե՛ս Շինարարություն հատվածում: [↑](#footnote-ref-12)
13. Ներմուծման տվյալները ներկայացված են ՍԻՖ գներով: [↑](#footnote-ref-13)
14. Աղբյուրը` ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ: [↑](#footnote-ref-14)
15. Մանրամասն ցուցանիշները ներկայացված են հետևյալ տեղեկանքում՝[1.10.Տեղեկանքներ\5.Թողարկման ծավալ, արտահանում, ներմուծում.docx](1.10.Տեղեկանքներ/5.Թողարկման%20ծավալ,%20արտահանում,%20ներմուծում.docx) : [↑](#footnote-ref-15)
16. Աղբյուր՝ ՀՀ ԿԲ: [↑](#footnote-ref-16)
17. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-17)
18. Աղբյուրը՝ ՀՀ ՖՆ գնահատական

    Հարկաբյուջետային ազդակի հաշվարկներում օգտագործված եկամուտների և ծախսերի ցուցանիշներում կատարվել են անհրաժեշտ ճշգրտումներ՝ արտացոլելու կառավարության կողմից իրականացված այն բոլոր գործառնությունները, որոնք չեն ներառվել ծախսերում, սակայն կարող են ազդեցություն ունեցած լինել ամբողջական պահանջարկի վրա, կամ հակառակը։ [↑](#footnote-ref-18)
19. *Աղյուսակներում նպաստումները հաշվարկվել են նախորդ տարվա կշիռների հիման վրա:* [↑](#footnote-ref-19)